Ńdɔ fɔ́ɔ́ Yosué, mɔ́n Nun, a ngálóm bod bə́bɛ̄ á məsoé, bə́ tíege á Sitim nyé nâ: “Kaŋán myǎfəb sí ai Yeríko.” Ńdɔ̄ hḿ bə́ ngákə, bə́ kə́ kwī á ndá miníngá ebamba, dzwé nâ Rahab, ńdɔ̄ bə́ ngábómbō válā. 2Ńdɔ̄ bə́ ngákad ǹkúkúmá yǎ Yēríko nâ: “Bod bəzǐŋ yā bɔ́n bə́ Ísraɛ̂l bə́ sūán hā álú dī nə́ bâzu báfə̄b ńnam.” 3Ńdɔ̄ hḿ ńkūkúmá yā Yēríko ó ngálóm bod ábə Rahab nə́ bə́ kə̄ nyé kǎd nâ: “É bod bə́ sɔ́ ábə wa, á bə́ nyíí á ndá dzóe, kúlígī bɔ́ átān, amú bə́ sɔ́ naa bâzu báfə̄b ńnam.” 4Hədá ńdɔ̄ miníngá á ngānɔŋ é bod bə́bɛ̄ bā, a sɔlí bɔ̄, nyé nâ: “Á nə̄ tóé naa é bod bá bə́ sɔ́ ábə ma, hədá mə hə́ yə̌m kig ḿfág básɔ́. 5Ábōg bə́ hə́ fɛd m̀bɛ́ yā tísɔn ai məsulí mə́ ngōgé, ńdɔ̄ bə́ mān kwí á ńsəŋ, ńdɔ mǎyə̌m kig é vóm bə́ kə. Tsídān bɔ́ ávōl, myǎyi bɔ́ kpaan á zēn.” 6Ńdɔ̄ nyé a ngábɔ̄ nâ bə́ bɛd á dâl á yób, ńdɔ a ngásɔ́li bɔ́ á miǹtəm bílé yā á ngākóan ású díé vālá. 7Ńdɔ bod bə́ ngákə̄ bátsídan bɔ́ ḿfág yǎ Yórdan, á məbǒŋ, ǹnyie anə́ é bod bə́ tsídigan bɔ́ bā bə́ ngáman kwí, ńdɔ̄ bə́ ngáfɛd m̀bɛ́. 8É bod bá bə́ ngə́lə təge bómbō á sí ńdɔ Rahab a ngábɛd ábə̄ bɔ́ á ndá yób, 9nyé ai bɔ́ nâ: “Mayəm nâ Ǹtondôbə énye a və́ mínā é sí nyī, ai nâ mǐ nə ekɔ wɔ̌ŋ ású dáán ai nâ bod bə́sə̄ yā ńnam ví bámbāda asɔ́ dáán. 10Amú bī ngáwóg naa Ǹtondôbə a ngáman mínā hə́lē mə̄ndím yā máŋ bímvyál ósū, ábōg mǐ kwîg á Égîptɛn, ai é dzam mǐ ngábɔ miǹkúkúmá mí Ámorít míbɛ̄, á Yórdan á yād, Sihôn bân Og, yā mī ngákpe sɔ́. 11Á wóg bī ngáwóg dɔ́, ńdɔ məkǐ mə́ ngátsíg bíā á fyɛ́, təgě fə ai azombo á mís máán, amú Ńtondôbə, Zambá wāān, á nə Zambá tɔ á yób álī, tɔ á sí mū. 12Ńdɔ̄ hḿ étɔ̄á dzī kanán ma dɔ́ sɔŋ ábə Ǹtondôbə nâ, ḿból maa mə̌ bɔ̄ mína m̀bəŋ myâ myǎyǐ fə bɔ ndá tará ḿbəŋ. Mǐ və̄ə̄ fə ma m̀fǎŋ ndə̌m yā étē